b'\n_START_ARTICLE_\nValentinas Junokas\n_START_SECTION_\nBiografija\n_START_PARAGRAPH_\n1976 m. baig\xc4\x97 TSRS vidaus reikal\xc5\xb3 ministerijos (VRM) Gorkio auk\xc5\xa1t\xc4\x85j\xc4\x85 mokykl\xc4\x85._NEWLINE_1971-1972 m. Panev\xc4\x97\xc5\xbeio vidaus reikal\xc5\xb3 skyriaus VAI keli\xc5\xb3 prie\xc5\xbei\xc5\xabros inspektorius. Nuo 1976 iki 1980 m. Kauno miesto Vidaus reikal\xc5\xb3 valdybos Kovos su ekonominiais nusikaltimais skyriaus vyresnysis inspektorius, Kauno specialiosios vidurin\xc4\x97s milicijos mokyklos d\xc4\x97stytojas, nuo 1980 iki 1990 m. Lietuvos VRM Ekonomini\xc5\xb3 nusikaltim\xc5\xb3 tyrimo valdyba: vyr. inspektorius ypa\xc4\x8d svarbioms byloms (1980\xe2\x80\x931981), 1981\xe2\x80\x931985 m. LR VRM KSNGS valdybos 2-as skyriaus vir\xc5\xa1ininko pavaduotojas, 1985\xe2\x80\x931990 LR VRM KSNGS valdybos skyriaus vir\xc5\xa1ininkas, nuo 1990 iki 1991 m. Lietuvos policijos akademijos Operatyvinio darbo katedros d\xc4\x97stytojas, LR VRM Policijos departamento \xc5\xa1tabo Analitinio skyriaus komisaras inspektorius, nuo 1991 iki 1997 m. Valstyb\xc4\x97s saugumo departamento (VSD) 9-ojo skyriaus vir\xc5\xa1ininkas, pulkininkas.\n_START_SECTION_\nVeikla STT, advokat\xc5\xabroje, MRU\n_START_PARAGRAPH_\nNuo 1997 iki 1999 m. Junokas buvo STT prie LR VRM vir\xc5\xa1ininko pavaduotojas, vyriausiasis komisaras, nuo 1999 m. rugs\xc4\x97jo 9 d. LR STT prie VRM vir\xc5\xa1ininkas, nuo 2000 m. bir\xc5\xbeelio 27 d. iki 2004 m. spalio m\xc4\x97n. 8 d. LR STT direktorius (tre\xc4\x8diasis STT vadovas). STT tarnyb\xc4\x85 pareng\xc4\x97 \xc4\xafstaigos reorganizacijai (2000 m. gegu\xc5\xbe\xc4\x97s m\xc4\x97n. STT buvo atskirta nuo LR VRM ir tapo savaranki\xc5\xa1ka). Valentinas Junokas i\xc5\xa1 pareig\xc5\xb3 atsistatydino, politikams kritikuojant STT kaip \xe2\x80\x9eneveiksmingai su korupcija kovojan\xc4\x8di\xc4\x85, \xc4\xaf politinius procesus besiki\xc5\xa1an\xc4\x8di\xc4\x85 institucij\xc4\x85\xe2\x80\x9c. Nuo 2005 m. vasario 23 d. advokatas (Junokas \xe2\x80\x93 antrasis i\xc5\xa1 STT vadov\xc5\xb3, tap\xc4\x99s advokatu: nuo 2000 met\xc5\xb3 advokatauja ir buv\xc4\x99s STT vir\xc5\xa1ininkas Juozas Gaudutis, i\xc5\xa1 pareig\xc5\xb3 atleistas 1998 m. spalio m\xc4\x97n.)._NEWLINE_Pasak R. Juozapavi\xc4\x8diaus, prie\xc5\xa1 korupcij\xc4\x85 kovojan\xc4\x8dios organizacijos \xe2\x80\x9eTransparency International\xe2\x80\x9c Lietuvos skyriaus (TILS) direktoriaus, Junoko vadovaujamos STT pastangos kovoti su politine korupcija buvo \xe2\x80\x9elabai dr\xc4\x85sios, ta\xc4\x8diau donkichoti\xc5\xa1kos" (netgi nutr\xc5\xabktgalvi\xc5\xa1kos): STT \xe2\x80\x9ei\xc5\xa1dr\xc4\xafso tirti tuos, kurie yra labai auk\xc5\xa1tai ir labai galingi\xe2\x80\x9c, dar\xc4\x97 antikorupcinius tyrimus, \xe2\x80\x9elabai smarkiai pakirto ir taip labai nedidel\xc4\xaf pasitik\xc4\x97jim\xc4\x85 valdan\xc4\x8diomis, tradicin\xc4\x97mis partijomis\xe2\x80\x9c, u\xc5\xbesitrauk\xc4\x97 didel\xc4\x99 politik\xc5\xb3 nemalon\xc4\x99. Netur\xc4\x97jo svarios politin\xc4\x97s paramos. Pasak TILS vadovo, \xe2\x80\x9epla\xc4\x8dius u\xc5\xbemojus gana greitai pakirto serija grubi\xc5\xb3 STT klaid\xc5\xb3\xe2\x80\x9c \xe2\x80\x93 skandalingi po\xc4\x97miai LR politini\xc5\xb3 partij\xc5\xb3 b\xc5\xabstin\xc4\x97se, neatsakingi parei\xc5\xa1kimai apie politikavim\xc4\x85, teisininko LR Seimo nario Raimondo \xc5\xa0ukio (tuo metu \xe2\x80\x93 speciali\xc5\xb3j\xc5\xb3 tarnyb\xc5\xb3 ir teis\xc4\x97saugos institucij\xc5\xb3 veikl\xc4\x85 tirian\xc4\x8dios Seimo laikinosios komisijos, skirtos i\xc5\xa1tirti galim\xc4\x85 teis\xc4\x97sauginink\xc5\xb3 piktnaud\xc5\xbeiavim\xc4\x85 vykdant operatyvin\xc4\x99 veikl\xc4\x85, pirmininko) i\xc5\xa1kvietimas apklausai \xc4\xaf STT (paai\xc5\xa1kinti, kod\xc4\x97l 2003 m. vasario 6 d. \xc4\xafsigijo bendrov\xc4\x97s \xe2\x80\x9eTNS Gallup\xe2\x80\x9c parengt\xc4\x85 Rolando Pakso rinkim\xc5\xb3 kampanijos monitoring\xc4\x85), at\xc4\x97jus duoti parodym\xc5\xb3 laikinajai parlamentinei komisijai, kuri tiria STT veikl\xc4\x85. Juozapavi\xc4\x8diaus vertinimais, did\xc5\xbeiausia pastang\xc5\xb3 nauda \xe2\x80\x93 \xe2\x80\x9epolitin\xc4\x97s korupcijos diagnoz\xc4\x97 ir did\xc5\xbeiausias visuomen\xc4\x97s susidom\xc4\x97jimas\xe2\x80\x9c._NEWLINE_Junokas yra Mykolo Romerio universiteto Teis\xc4\x97s fakulteto Kriminologijos katedros lektorius. D\xc4\x97sto kurs\xc4\x85 \xe2\x80\x9eKorupcijos prevencija\xe2\x80\x9c, vadovauja baigiamiesiems (bakalauro, magistro) darbams. Laisvalaikiu veda seminarus korupcijos prevencijos tematika (pvz., \xe2\x80\x9eSavivaldybi\xc5\xb3 taryb\xc5\xb3 nari\xc5\xb3 ir darbuotoj\xc5\xb3 korupcijos prevencija" etc.)._NEWLINE_Ved\xc4\x99s. S\xc5\xabnus \xe2\x80\x93 teisininkas, Lietuvos teis\xc4\x97s universiteto absolventas.'